RS ทุ่มงบอีก 100 ลบ.ปรับผัง “ช่อง2” ใหม่ยกแผง
RS ควักงบเพิ่มอีก 100 ล้านบาท เดินเกมคอนเซ็ปต์ “ช่อง2 บันเทิงมาเต็ม” ทุ่มงบจัดทัพครั้งใหญ่ ด้วยทีมข่าวบันเทิงมืออาชีพเต็มรูปแบบกว่า60ชีวิต เกาะติดรายงานสดทุกสถานการณ์บันเทิง มุ่งเป้าเร็วที่สุด เข้มข้นที่สุด เผยปรับผังใหม่ลงสนามสู้ศึกปี 59 
14 ธ.ค. 2558

นาวสาวภัทธิรา ปาลวัฒน์วิไชย กรรมการผู้อำนวยการสถานีโทรทัศน์ช่อง2 บริษัท อาร์เอส จำกัด (มหาชน) หรือ RS เปิดเผยว่า หลังจากที่เมื่อวันที่ 1 ธันวาคมที่ผ่านมา ช่อง 2 ได้ย้ายมาออกอากาศทางหมายเลข 38 ในทุกกล่องทุกระบบทุกโครงข่าย เพื่อขานรับประกาศเรื่องหลักเกณฑ์การจัดลำดับบริการโทรทัศน์ใหม่ปรากฏว่า ผู้ชมส่วนใหญ่โดยเฉพาะแฟนช่อง 2 ทั่วประเทศรับรู้และติดตามรับชมเป็นปกติ เนื่องจากทางบริษัทฯ มีการวางแผนโฆษณาประชาสัมพันธ์ล่วงหน้าถึงการเปลี่ยนแปลงดังกล่าวอย่างต่อเนื่อง 
โดยล่าสุดบริษัทเพิ่มงบอีก 100 ล้านบาท สร้างเรตติ้งสู้ศึกช่วงชิงเม็ดเงินโฆษณาจากเอเจนซี่ ด้วยคอนเซ็ปต์ “บันเทิงมาเต็ม” ในส่วนของการเป็น “สถานีข่าวบันเทิงเชิงลึก” มุ่งขยายฐานไปยังผู้ชมกลุ่มใหม่ที่สนใจเสพข่าวบันเทิง ด้วยการเสริมทัพทีมข่าวมืออาชีพกว่า 60 ชีวิต พร้อมอุปกรณ์เต็มรูปแบบสำหรับรายงานข่าวเพื่อให้เกาะติดทุกสถานการณ์บันเทิงของเมืองไทย และต่างประเทศทั่วทุกมุมโลก
ทั้งนี้ การจัดทัพทีมนักข่าวข้างต้นสอดรับกับการปรับผังรายการใหม่ครั้งใหญ่ ที่เพิ่มสัดส่วนคอนเทนต์ข่าวบันเทิงเป็น 40% ออกอากาศถ่ายทอดใน4ช่วงเวลาหลักตลอดวัน ทั้ง “ข่าว2 บันเทิงรอบเช้า / เที่ยง / เย็น และข่าวบันเทิงภาคค่ำ” เกาะติดเหตุการณ์บันเทิงสำคัญในรอบวันอย่างเข้มข้นจากทุกสถานที่ นอกจากนั้นยังเปิดพื้นที่ “ข่าว2 FLASH NEWS (แฟลช นิวส์)” รายงานอัพเดทข่าวบันเทิงสดๆ แบบเกาะติดทุกสถานการณ์บันเทิงแบบชั่วโมงต่อชั่วโมงเพื่อมุ่งเป้าเร็วที่สุด เข้มข้นที่สุด
นอกจากนั้นยังได้มีการดึงละครดังจากอาร์เอสฯ ที่ประสบความสำเร็จในการสร้างเรตติ้งมากมายมาออกอากาศอย่างเต็มอิ่มอีกครั้งถึง  3 ช่วงเวลา ได้แก่ ละครช่วงเช้าเวลา 6.30 น. / ละครช่วงเที่ยงเวลา 11.30 น. / และละครช่วงเย็นเวลา 18.30 น. โดยประเดิมตั้งแต่วันที่ 2ธันวาคมที่ผ่านมา ด้วยเรื่อง “เมียเถื่อน” ออกอากาศวันจันทร์-พฤหัสบดี และเรื่อง “ทองประกายแสด” ออกอากาศวันศุกร์-เสาร์-อาทิตย์ และยังมีละครฟอร์มใหญ่รสชาติจัดจ้านอีกหลายเรื่องที่จ่อรอออกอากาศอย่างต่อเนื่อง มั่นใจว่าจะทำให้แฟนๆ ช่อง 2 ได้เต็มอิ่มกับความบันเทิงแบบมาครบ และจัดเต็มอย่างแน่นอน
ด้าน กลุ่มรายการวาไรตี้รสจัดมากมายที่กลายเป็นภาพลักษณ์สำคัญของทางสถานี ไม่ว่าจะเป็น รายการจุดเดือด เปิดโปง โชว์แตกฟอง สดใหม่ไทยแลนด์ ครัวลั่นทุ่ง ดาราตลาดแตก และอื่นๆ อีกหลายรายการ ช่อง 2 เดินหน้าเพิ่มดีกรีความเข้มข้นรสชาติจัดจ้านอย่างเต็มที่ เพราะกลุ่มรายการนี้สร้างเรตติ้งและแฟนช่อง 2 ให้เราอย่างสูง โดยมีการอัดเพิ่มรายการสีสันใหม่ๆ อีก 2-3 รายการ
“การเสริมทัพครั้งสำคัญภายใต้คอนเซ็ปต์  ช่อง2 บันเทิง มาเต็ม  ที่เลข38  จะทำให้ช่อง2มีครบทั้ง ข่าวบันเทิงเกาะติดละครฮิตร้อนแรงและกลุ่มรายการวาไรตี้รสจัดหลากหลาย ทั้งหมดจะทำให้เรากลายเป็นช่องที่มีคอนเทนต์แข็งแรง และครบทุกรส และมุ่งเดินหน้าแข่งขันโกยเรตติ้งผู้ชมในปี 2559 ได้อย่างเต็มร้อย” นางสาวภัทธิรา กล่าว
 
 